**ความสัมพันธ์ระหว่างบทบาทของผู้บริหารสถานศึกษาในการพัฒนาครู  
และทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม**

**1,2,3 สาขาวิชาการบริหารการศึกษา คณะศึกษาศาสตร์ มหาวิทยาลัยเกษตรศาสตร์**

**1E-mail: suwanan.choo@@ku.th, 2E-mail: wanwisa.sue@ku.th, 3E-mail: fedustt@ku.ac.th**

**บทคัดย่อ**

การวิจัยครั้งนี้มีวัตถุประสงค์ดังนี้ 1) ศึกษาระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงคราม 2) ศึกษาระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม   
3) ศึกษาความสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม โดยประชากรที่ใช้ในการวิจัยครั้งนี้ ได้แก่ ครูในโรงเรียนสังกัดเทศบาลเมืองสมุทรสงคราม จำนวน 5 โรงเรียน รวม 90 คน เครื่องมือที่ใช้ในการเก็บรวบรวมข้อมูล คือ แบบสอบถามเกี่ยวกับบทบาทของผู้บริหารสถานศึกษาในการพัฒนาครู 6 ด้าน และทักษะการเรียนรู้ตลอดชีวิตของครู 4 ทักษะ แบบสอบถามมีความเชื่อมั่นเท่ากับ .916 สถิติที่ใช้ในการวิเคราะห์ข้อมูล คือ ค่าความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์ค่าสัมประสิทธิ์สหสัมพันธ์ของเพียร์สัน ผลการวิจัย พบว่า 1. ระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงครามโดยภาพรวม อยู่ในระดับมาก ( = 4.00, = 0.788) เมื่อพิจารณาเป็นรายด้านพบว่า อยู่ในระดับมากทุกด้าน 2. ระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงครามโดยภาพรวม อยู่ในระดับมาก   
( = 4.03, = 0.769) เมื่อพิจารณาเป็นรายด้านพบว่า อยู่ในระดับมากทุกด้าน 3. ความสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงครามโดยภาพรวมมีความสัมพันธ์กันในระดับปานกลาง อย่างมีนัยสำคัญทางสถิติที่ระดับ .001 ( = .679, *p* = <.001) ซึ่งเป็นความสัมพันธ์ในทางบวกหรือมีความสัมพันธ์กันในลักษณะคล้อยตามกัน เมื่อพิจารณาเป็นรายคู่พบว่า มีความสัมพันธ์กันทั้งหมด 24 คู่ โดยคู่ที่มีค่าสัมประสิทธิ์สหสัมพันธ์สูงที่สุด คือ บทบาทด้านการส่งเสริมการพัฒนาครูและบุคลากรกับทักษะการคิด  
เชิงวิพากษ์ (*r* = .641, *p* = <.001) อย่างมีนัยสำคัญทางสถิติที่ระดับ .001

**คำสำคัญ:** บทบาทของผู้บริหารสถานศึกษาในการพัฒนาครู, ทักษะการเรียนรู้ตลอดชีวิตของครู, โรงเรียนในสังกัดเทศบาลเมืองสมุทรสงครวม

**The Relationship between The Role of Administrators in   
Teacher Development and Lifelong Learning Skills of   
Teachers in Schools under** **Samutsongkhram Municipality**

**1,2,3** **Faculty of Education, Kasetsart University**

**1E-mail: suwanan.choo@@ku.th, 2E-mail: wanwisa.sue@ku.th, 3E-mail: fedustt@ku.ac.th**

**ABSTRACT**

This research aimed to study 1) the level of the role of school administrators in developing teachers in schools under Samutsongkhram municipality 2) the level of lifelong learning skills of teachers in schools under Samutsongkhram municipality 3) to study the relationship between the role of school administrators in developing teachers and the lifelong learning skills of teachers in schools under Samutsongkhram municipality. The population used in this research is teachers in 5 schools under Samutsongkhram municipality, totaling 90 people. The tool used to collect data is a questionnaire regarding the role of school administrators in developing teachers in 6 areas and 4 lifelong learning skills for teachers. A questionnaire with a .916 confidence level. The statistics used in data analysis are frequency percentage arithmetic mean standard deviation and Pearson's Product Moment Correlation Coefficient analysis. The research results were   
as follows. The level of the role of school administrators in developing teachers in schools under   
Samutsongkhram municipality as a whole was at a high level ( = 4.00, = 0.788). When considering each aspect, it was found to be at a high level in every aspect 2. The level of lifelong learning skills of teachers in schools under Samutsongkhram municipality as a whole was at a high level ( = 4.03, = 0.769). When considering each aspect, it was found to be at a high level in every aspect. 3. The relationship between the role of school administrators in developing teachers and lifelong learning skills of teachers in schools under Samut Songkhram municipality as a whole were at a moderate level with a statistical significance level of .001 (*r* = .679, *p* = <.001) which is a positive relationship or a relationship in a consistent manner. When considering each pair, it was found that there were a total of 24 relationships, the pair with the highest correlation coefficient was the role of promoting the development of teachers and personnel and critical thinking skills. (*r* = .641, *p* = <.001) Statistically significant at the .001 level.

**Keywords:** role of administrator in developing teacher, teacher’s lifelong learning skill, schools under Samutsongkhram municipality

**บทนำ**

ในโลกยุคปัจจุบันมีสภาวะการเปลี่ยนแปลงทางเศรษฐกิจ สังคม การเมือง วิทยาศาสตร์และเทคโนโลยีอย่างต่อเนื่องส่งผลให้องค์กรต่าง ๆ หันมาให้ความสนใจกับการบริหารทรัพยากรมนุษย์มากยิ่งขึ้น ซึ่งเป็นการเตรียมความพร้อมให้บุคลากรในแต่ละองค์กรพร้อมที่จะเรียนรู้และพัฒนาการปฏิบัติงานอย่างต่อเนื่อง (กาญจนา จินดานิลและคณะ, 2565)   
เกิดการค้นคว้าในวิทยาการใหม่ ๆ และศึกษาหาองค์ความรู้เกี่ยวกับการบริหารทรัพยากรมนุษย์ให้มีความทันสมัยมากยิ่งขึ้น เมื่อมีการนำเอาเทคโนโลยีที่ทันสมัยต่าง ๆ เข้ามาใช้ในองค์กร ก็ยิ่งทำให้ต้องมีการปรับกระบวนทัศน์ในการบริหารทรัพยากรมนุษย์ให้สามารถนำทุนที่อยู่ในตัวของมนุษย์มาก่อให้เกิดประโยชน์ต่อองค์กรให้ได้มากที่สุดเท่าที่จะสามารถทำได้ทั้งนี้  
การบริหารทรัพยากรมนุษย์เพื่อให้บรรลุตามนโยบายและวัตถุประสงค์ขององค์กรนั้น เกิดจากการนำแนวความคิดและ  
การดำเนินงาน รวมทั้งวิธีการหรือบทบาทของผู้นำอันเหมาะสมมาสร้างสรรค์ให้คนในองค์กรมีความรู้ ความสามารถ และมีขวัญกำลังใจในการทำงาน เพื่อให้เกิดผลงานสูงสุดและเกิดการพัฒนาทรัพยากรมนุษย์ให้ทันต่อการเปลี่ยนแปลงของสภาพแวดล้อมทุกด้านของโลกในปัจจุบัน

เนื่องด้วยการจัดการทรัพยากรมนุษย์เป็นการสร้างความพร้อมให้กับบุคลากรในการนำความรู้ ทักษะ และประสบการณ์ที่ได้รับไปประยุกต์ใช้ให้เกิดประสิทธิภาพสูงสุดในการปฏิบัติงาน โดยเฉพาะการพัฒนาครูและบุคลากรทาง  
การศึกษานับว่ามีความสำคัญอย่างยิ่ง ซึ่งเป็นกระบวนการสร้างสรรค์ที่ส่งผลต่อคุณภาพของผู้เรียนและคุณภาพการศึกษาโดยส่วนรวม ผู้บริหารสถานศึกษาซึ่งถือเป็นผู้มีบทบาทหน้าที่โดยตรงในการสนับสนุนและส่งเสริมให้ครูและบุคลากรทุกคนได้รับการพัฒนาและนำผลการพัฒนาไปใช้ในการปรับปรุงการเรียนการสอน โดยการส่งเสริมพัฒนาครูและบุคลากรทางการศึกษาที่จะทำให้การปฏิบัติหน้าที่ให้เกิดประสิทธิภาพ ประสิทธิผล และความก้าวหน้าแก่สถานศึกษา โดยการส่งเสริมให้ครูและบุคลากรให้ได้รับฝึกอบรม เข้าร่วมการศึกษาดูงาน หรือปฏิบัติงานวิจัยและพัฒนาตนเองอย่างต่อเนื่อง ทั้งนี้การพัฒนาครูและบุคลากรทางการศึกษาจะต้องกระทำอย่างต่อเนื่องตามเกณฑ์และมาตรฐานวิชาชีพครู (สัณห์ชัย สิริปิยานนท์และอดุลย์   
วังศรีคูณ, 2565)

พระราชบัญญัติการศึกษาแห่งชาติ พ.ศ.2542 และที่แก้ไขเพิ่มเติม (ฉบับที่ 4) พ.ศ.2562 นับเป็นกฎหมายแม่บทของการศึกษาเน้นให้เกิดการพัฒนาการเรียนรู้ มาตรา 52 ได้ระบุให้กระทรวงศึกษาธิการส่งเสริมให้มีการพัฒนาครูอย่างเป็นระบบ กระบวนการผลิตและการพัฒนาครูต้องกระทำอย่างมีคุณภาพและมาตรฐานที่เหมาะสมกับการเป็นวิชาชีพชั้นสูง (กระทรวงศึกษาธิการ, 2562) ทั้งนี้แผนพัฒนาเศรษฐกิจและสังคมแห่งชาติ ฉบับที่ 13 (พ.ศ. 2566 - 2570) กลยุทธ์ที่ 1   
ว่าด้วยเรื่องคนไทยทุกช่วงวัยควรได้รับการพัฒนาในทุกมิติ กลยุทธ์ย่อยที่ 1.2 ข้อที่ 3 กล่าวว่า ต้องเน้นการยกระดับการผลิตและพัฒนาครูทั้งในด้านปริมาณและคุณภาพ โดยวางแผนจำนวนความต้องการครูในแต่ละสาขา พัฒนาหลักสูตรการผลิตครูที่มีการเตรียมความพร้อมด้านวิชาการและด้านทักษะ การจัดการเรียนรู้ การใช้เทคโนโลยี นวัตกรรมผ่านแพลตฟอร์มออนไลน์  
ต่าง ๆ พัฒนาระบบการคัดกรองที่สะท้อน สมรรถนะวิชาชีพครู ปรับบทบาทของครูจาก “ผู้สอน” เป็น “โค้ช” ที่อำนวยการเรียนรู้โดยยึดผู้เรียนเป็นศูนย์กลาง และมุ่งสู่การยกระดับพัฒนาครูสู่วิชาชีพชั้นสูง (สำนักงานคณะกรรมการพัฒนาเศรษฐกิจและสังคมแห่งชาติ, 2565) สอดคล้องกับเจตนารมณ์ของกระทรวงศึกษาธิการที่ได้กำหนดนโยบายและจุดเน้นประจำ  
ปีงบประมาณ 2567 เกี่ยวกับการพัฒนาส่งเสริม สนับสนุนวิชาชีพครูและบุคลากรทางการศึกษาครู กล่าวคือ ต้องการพัฒนาขีดความสามารถของครูและบุคลากรให้มีสมรรถนะสอดคล้องและเหมาะสมกับการเปลี่ยนแปลงของสังคมและโลกอนาคต (กระทรวงศึกษาธิการ, 2566) ทั้งนี้เพราะครูมีบทบาทสำคัญยิ่งในการพัฒนาคุณภาพผู้เรียนและระบบการศึกษา

การเรียนรู้ในยุคแห่งการเปลี่ยนแปลงทางเทคโนโลยีอย่างก้าวกระโดดและรูปแบบวิถีชีวิตเปลี่ยนแปลงสู่วิถีชีวิตแบบหลายช่วง (Multistage-life) ประชากรมีแนวโน้มที่จะมีอายุยืนยาวขึ้นและมีแนวโน้มที่จะทำงานมากกว่าหนึ่งอาชีพตลอดช่วงชีวิต ดังนั้น การเรียนรู้จากระบบการศึกษาเพียงครั้งเดียวเพื่อใช้งานตลอดชีวิตจึงไม่เพียงพอ รูปแบบการเรียนรู้ควรเปลี่ยนไปสู่การเรียนรู้ตลอดชีวิต (สำนักงานคณะกรรมการการอาชีวะศึกษา, 2564) โดยเป้าหมายสำคัญของการจัดการเรียนรู้ตลอดชีวิตของรัฐควรเป็นการส่งเสริมให้คนไทยทุกคนสามารถพัฒนาทักษะตนเองได้อย่างต่อเนื่อง ไม่ว่าจะอยู่ช่วงอายุใด (ณัฐนันท์   
อมรานันทศักดิ์, 2562) เพื่อเสริมสร้างให้มนุษย์เกิดทักษะการเรียนรู้ตลอดชีวิต (Lifelong Learning Skills) ซึ่งเป็นทักษะที่จำเป็นและมีความสำคัญต่อการพัฒนาตัวบุคคล เศรษฐกิจ สังคม การเมือง และสิ่งแวดล้อมของประเทศชาติและของโลก (Nordstrom, 2011) สภาพการเปลี่ยนแปลงดังกล่าวทำให้ผู้บริหารสถานศึกษาจำนวนมากต่างหันมาให้ความสำคัญในการส่งเสริมให้ครูเกิดการพัฒนาตนเองให้มีความรู้ความสามารถรอบด้านอย่างต่อเนื่องและสามารถปฏิบัติกิจกรรมทางวิชาการเกี่ยวกับ  
การพัฒนาวิชาชีพครู ตลอดจนศึกษาค้นคว้า เพื่อพัฒนาตนเอง ถ้าครูขาดการพัฒนาตนเองและขาดความอยากที่จะเรียนรู้อยู่ตลอดเวลาแล้วนั้น ครูก็ไม่สามารถพัฒนาผู้เรียนไปสู่จุดหมายได้อย่างมีประสิทธิภาพเท่าที่ควร เพราะการส่งเสริมการพัฒนาตนเองของครูเป็นปัจจัยสำคัญที่จะทำให้สถานศึกษามีความเข้มแข็งในงานวิชาการ เพื่อให้ผู้เรียนเป็นคนดี คนเก่ง มีความสุข ได้เรียนรู้ตามจุดมุ่งหมายของหลักสูตร สามารถปฏิบัติงานได้สำเร็จมีประสิทธิภาพ

แผนพัฒนาท้องถิ่น (พ.ศ.2566 - 2570) แก้ไขครั้งที่ 7/2566 ของเทศบาลเมืองสมุทรสงครามที่มีนโยบายสำคัญในการพัฒนาบุคลากรครูในสังกัดให้เกิดทักษะการเรียนรู้ตลอดชีวิต โดยมีกองการศึกษาซึ่งเป็นหน่วยงานด้านการศึกษาของเทศบาลเป็นผู้รับสนองนโยบายของเทศบาลและนำไปสู่การผลักดันให้เกิดการปฏิบัติจริง อาทิ การจัดให้บุคลากรครูเข้าร่วมโครงการศึกษาดูงานประจำปีงบประมาณ 2567 ณ โรงเรียนเทศบาลบ้านบางเหนียว สังกัดเทศบาลนครภูเก็ต เรื่อง “ การศึกษาและการพัฒนารูปแบบการจัดระบบและกระบวนการการเรียนรู้รวมทั้งพัฒนาแหล่งเรียนรู้ให้เอื้อต่อกระบวนการเรียนรู้ที่ต่อเนื่องตลอดชีวิตและพัฒนาศักยภาพคนไทย 4.0 ” หรือการจัดให้มีการจัดอบรมเชิงปฏิบัติการเกี่ยวกับการพัฒนาทักษะ  
การเรียนรู้ตลอดชีวิต (Lifelong Learning Skills) แก่บุคลากรและผู้บริหารสถานศึกษาโรงเรียนในสังกัดเทศบาลเมืองสมุทรสงคราม เป็นต้น แสดงให้เห็นถึงบทบาทภาวะผู้นำทางการเรียนรู้ตลอดชีวิตและเป็นแบบอย่างของผู้ที่มีทักษะการเรียนรู้ตลอดชีวิตแก่บุคลากรครู เพื่อให้บุคคลากรครูสามารถพัฒนาตนเองและผู้เรียนให้มีคุณภาพ สามารถปฏิบัติงานได้อย่างมีประสิทธิภาพและประสิทธิผลอย่างต่อเนื่อง (เทศบาลเมืองสมุทรสงคราม, 2566)

ดังนั้น การพัฒนาสถานศึกษาให้เป็นสถานศึกษาที่มีคุณภาพ ผู้บริหารสถานศึกษาจึงควรแสดงบทบาทผู้นำในลักษณะต่าง ๆ ทั้งการวางแผน การดำเนินงานอย่างเป็นขั้นตอน และมีการนำการบริหารจัดการระบบคุณภาพมาใช้ใน  
การบริหารงานเพื่อประสิทธิภาพในการปฏิบัติงานให้สูงขึ้น พร้อมทั้งกระตุ้น ควบคุม อำนวยความสะดวก ให้คำปรึกษา รวมทั้งสร้างบรรยากาศการทำงานที่ดี เน้นกระบวนการทำงานแบบมีส่วนร่วม รับฟังความคิดเห็น เพื่อเปิดโอกาสให้ครูและบุคลากรทุกฝ่ายแสดงความสามารถในงานที่ปฏิบัติได้ตรงตามเป้าหมายการพัฒนาของสถานศึกษาอันจะนำมาซึ่งความพึงพอใจ   
ขวัญกำลังใจ และการปฏิบัติงานในวิชาชีพที่มีประสิทธิภาพ ทั้งนี้การบริหารงานในองค์กรมีการเปลี่ยนแปลงตลอดเวลา เนื่องจากสังคม เศรษฐกิจ และเทคโนโลยีที่มีการปรับตัวอย่างรวดเร็ว ผู้บริหารสถานศึกษาควรแสดงบทบาทในการส่งเสริมพัฒนาครูให้มีทักษะการเรียนรู้อยู่ตลอดเวลา เพื่อช่วยเสริมสร้างประสิทธิภาพของสถานศึกษาและพัฒนาผู้เรียนให้มีคุณภาพทางการศึกษาที่สูงขึ้น (กรรณิการ์ ทองใบ, 2562)

จากที่มาและความสำคัญของปัญหาข้างต้น ผู้วิจัยเห็นว่าผู้บริหารสถานศึกษามีบทบาทสำคัญอย่างยิ่งใน  
การส่งเสริมพัฒนาครูในทุก ๆ ด้าน โดยยึดหลักกระบวนการพัฒนาครูที่ยั่งยืนที่สุดคือการพัฒนาให้ครูเรียนรู้ที่จะเรียนรู้หรือพัฒนาทักษะการเรียนรู้ตลอดชีวิตของครู ซึ่งทักษะการเรียนรู้ตลอดชีวิตถือเป็นทักษะที่จำเป็นในการพัฒนาทรัพยากรมนุษย์ โดยเฉพาะอย่างยิ่งผู้ประกอบวิชาชีพครู ซึ่งเป็นวิชาชีพที่ต้องมีการพัฒนาตนเองอย่างต่อเนื่อง ครูจึงต้องเป็นผู้ที่มีทักษะและนิสัยใฝ่เรียนรู้อยู่ตลอดเวลา เพื่อปรับตัวให้ก้าวทันต่อความเปลี่ยนแปลงของสภาพสังคมเศรษฐกิจโลก ความเจริญก้าวหน้าทางวิทยาศาสตร์และเทคโนโลยีที่ส่งผลให้เกิดวิทยาการใหม่ ๆ ที่เกิดขึ้นอย่างต่อเนื่อง และพัฒนาให้ครูเป็นผู้ที่มีความรู้ความสามารถ รู้เท่าทันสภาพการณ์ต่าง ๆ และพัฒนาการปฏิบัติงานในหน้าที่ของตนเองได้อย่างมีประสิทธิภาพ

**วัตถุประสงค์การวิจัย**

1. เพื่อศึกษาระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงคราม

2. เพื่อศึกษาระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม

3. เพื่อศึกษาความสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม

**สมมติฐานการวิจัย**

บทบาทของผู้บริหารสถานศึกษาในการพัฒนาครูมีกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม มีความสัมพันธ์กันทางบวก

**วิธีดำเนินการวิจัย**

**1. ประชากรที่ใช้ในการวิจัย**

ประชากรที่ใช้ในการวิจัยครั้งนี้ ได้แก่ ครูในโรงเรียนสังกัดเทศบาลเมืองสมุทรสงคราม จำนวน 5 โรงเรียน ได้แก่ โรงเรียนเทศบาลวัดป้อมแก้ว (อัครพงศ์ชนูปถัมภ์) โรงเรียนเทศบาลวัดประทุมคณาวาส (นิพัทธ์หริณสูตร์) โรงเรียนเทศบาลแสงวณิชอุปถัมภ์ โรงเรียนเทศบาลวัดธรรมนิมิต (พ่อค้าอุทิศ) และโรงเรียนเทศบาลวัดใหญ่ (ราชพงษ์) รวมทั้งสิ้น 90 คน

**2. เครื่องมือที่ใช้ในการวิจัย**

เครื่องมือที่ใช้ในการวิจัยครั้งนี้ คือ แบบสอบถาม ซึ่งได้ผ่านการตรวจสอบคุณภาพเพื่อหาค่าความเที่ยงตรงของเนื้อหาจากผู้ทรงคุณวุฒิ 3 ท่าน และค่าความเชื่อมั่นเท่ากับ .916 โดยแบบสอบถามแบ่งออกเป็น 3 ตอน ดังนี้

ตอนที่ 1 ข้อมูลทั่วไป ที่รวบรวมข้อมูลพื้นฐานของผู้ตอบ ได้แก่ เพศ อายุ วุฒิการศึกษาสูงสุด ตำแหน่งในปัจจุบัน ประสบการณ์การทำงาน มีลักษณะเป็นแบบตรวจสอบรายการ (Check list)

ตอนที่ 2 เป็นข้อคําถามเพื่อเก็บข้อมูลเกี่ยวกับบทบาทของผู้บริหารสถานศึกษาในการพัฒนาครู ซึ่งประกอบด้วย  
ข้อคำถาม 6 ด้าน คือ บทบาทด้านการเป็นผู้นำทางวิชาการ บทบาทด้านการบริหารงานแบบมีส่วนร่วม บทบาทด้านการเป็น  
ผู้อำนวยความสะดวก บทบาทด้านการส่งเสริมการพัฒนาครูและบุคลากร บทบาทด้านการให้ขวัญกำลังใจและสร้างแรงจูงใจ และบทบาทด้านการประเมินผล

ตอนที่ 3 เป็นข้อคําถามเพื่อเก็บข้อมูลเกี่ยวกับทักษะการเรียนรู้ตลอดชีวิตของครู ซึ่งประกอบด้วยข้อคำถาม 4 ทักษะ คือ ทักษะความคิดสร้างสรรค์ ทักษะการแก้ปัญหา ทักษะการคิดเชิงวิพากษ์ และทักษะการสื่อสาร

สำหรับแบบสอบถามในตอนที่ 2 และตอนที่ 3 มีลักษณะเป็นแบบมาตราส่วนประมาณค่า 5 ระดับ (Rating Scale) คือ ระดับมากที่สุด มาก ปานกลาง น้อย และน้อยที่สุด

**3. การเก็บรวบรวมข้อมูล**

การวิจัยครั้งนี้ ผู้วิจัยดำเนินการเก็บรวบรวมข้อมูลตามลำดับขั้นตอนดังนี้

1. ผู้วิจัยได้ติดต่อขอหนังสือจากประธานโครงการปริญญาโท สาขาวิชาการบริหารการศึกษา ภาควิชาการศึกษา คณะศึกษาศาสตร์ ในการเชิญผู้เชี่ยวชาญตรวจสอบคุณภาพเครื่องมือ หนังสือขอความอนุเคราะห์ในการเก็บข้อมูลเพื่อ  
การทดลองแบบสอบถาม (try out) และหนังสือขอความอนุเคราะห์ในการเก็บรวบรวมข้อมูลวิจัยประกอบการศึกษาค้นคว้าอิสระ

2. ผู้วิจัยนำส่งแบบสอบถามรูปแบบออนไลน์ (google form) พร้อมทั้งหนังสือขอความอนุเคราะห์ในการเก็บรวบรวมข้อมูลวิจัยประกอบการศึกษาค้นคว้าอิสระไปยังโรงเรียนในสังกัดเทศบาลเมืองสมุทรสงคราม ทั้ง 5 โรงเรียน เพื่อขออนุญาตในการเก็บรวบรวมข้อมูล

3. เก็บรวบรวมข้อมูลและติดตามแบบสอบถาม ตรวจสอบแบบสอบถาม โดยการตรวจสอบความสมบูรณ์ของแบบสอบถามที่ได้กลับคืน จากนั้นนำมาคิดอัตราการตอบกลับของแบบสอบถาม พบว่า ได้รับแบบสอบถามกลับคืนมาจำนวน 90 ชุด จากทั้งหมด 90 ชุด คิดเป็นร้อยละ 100

**4. การวิเคราะห์ข้อมูล**

1. นำข้อมูลที่ได้จากแบบสอบถามตอนที่ 1 ซึ่งเป็นการรวบรวมข้อมูลพื้นฐานของผู้ตอบมาทำการวิเคราะห์ โดยนำมาแจกแจงหาค่าความถี่และค่าร้อยละ

2. นำข้อมูลจากแบบสอบถามตอนที่ 2 แบบสอบถามเกี่ยวกับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงคราม ซึ่งเป็นแบบสอบถามแบบมาตราส่วนประมาณค่า 5 ระดับ (Rating Scale) นำไปบันทึกและวิเคราะห์ หาค่าเฉลี่ย () และส่วนเบี่ยงเบนมาตรฐาน () แล้วนำมาแปลความหมายรายด้านและภาพรวมตามหลักเกณฑ์ของระดับค่าเฉลี่ย

3. นำข้อมูลจากแบบสอบถามตอนที่ 3 แบบสอบถามเกี่ยวกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม ซึ่งเป็นแบบสอบถามแบบมาตราส่วนประมาณค่า 5 ระดับ (Rating Scale) นำไปบันทึกและวิเคราะห์ หาค่าเฉลี่ย () และส่วนเบี่ยงเบนมาตรฐาน () แล้วนำมาแปลความหมายรายด้านและภาพรวมตามหลักเกณฑ์ของระดับค่าเฉลี่ย

4. นำข้อมูลที่ได้จากการแปลความหมายมาหาความสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม โดยใช้ค่าสัมประสิทธิ์สหสัมพันธ์ของเพียร์สัน (Pearson's Product Moment Correlation Coefficient : *r*) ตามหลักเกณฑ์ ทั้งนี้หากค่าสหสัมพันธ์มีค่าเป็นบวก แสดงว่า ตัวแปรมีความสัมพันธ์กันทางบวกหรือสัมพันธ์ในทิศทางเดียวกัน หากค่าสหสัมพันธ์มีค่าเป็นลบ แสดงว่า ตัวแปรมีความสัมพันธ์กันทางลบหรือสัมพันธ์ในทางผกผัน

**ผลการวิจัย**

จากการวิจัยเรื่อง ความสัมพันธ์ระหว่างบทบาทของผู้บริหารสถานศึกษาในการพัฒนาครูและทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม สรุปผลการวิจัยได้ ดังนี้

1. ระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงคราม ประกอบด้วย บทบาทด้านการเป็นผู้นำทางวิชาการ บทบาทด้านการบริหารงานแบบมีส่วนร่วม บทบาทด้านการเป็นผู้อำนวยความสะดวก บทบาทด้านการส่งเสริมการพัฒนาครูและบุคลากร บทบาทด้านการให้ขวัญกำลังใจและสร้างแรงจูงใจ และบทบาทด้าน  
การประเมินผล ซึ่งผู้วิจัยวิเคราะห์โดยใช้ค่าเฉลี่ย () และส่วนเบี่ยงเบนมาตรฐาน () จากประชากร 90 คน ผลการวิเคราะห์ข้อมูลโดยภาพรวมทุกด้านอยู่ในระดับมาก ปรากฏผลดังตารางที่ 1

**ตารางที่ 1** ค่าเฉลี่ย ค่าเบี่ยงเบนมาตรฐาน และระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงคราม โดยภาพรวม

(*n* = 90)

|  |  |  |  |  |
| --- | --- | --- | --- | --- |
| **บทบาทของผู้บริหารสถานศึกษาในการพัฒนาครู** |  |  | **ระดับ** | **ลำดับ** |
| บทบาทด้านการเป็นผู้นำทางวิชาการ | 3.99 | 0.721 | มาก | 3 |
| บทบาทด้านการบริหารงานแบบมีส่วนร่วม | 3.94 | 0.799 | มาก | 5 |
| บทบาทด้านการเป็นผู้อำนวยความสะดวก | 3.98 | 0.830 | มาก | 4 |
| บทบาทด้านการส่งเสริมการพัฒนาครูและบุคลากร | 4.14 | 0.761 | มาก | 1 |
| บทบาทด้านการให้ขวัญกำลังใจและสร้างแรงจูงใจ | 3.93 | 0.852 | มาก | 6 |
| บทบาทด้านการประเมินผล | 4.00 | 0.766 | มาก | 2 |
| **ภาพรวม** | **4.00** | **0.788** | **มาก** |  |

จากตารางที่ 1 พบว่า ระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงครามโดยภาพรวม อยู่ในระดับมาก เมื่อพิจารณาเป็นรายด้านพบว่า อยู่ในระดับมากทุกด้าน โดยบทบาทที่มีค่าเฉลี่ยสูงที่สุด คือ บทบาทด้านการส่งเสริมการพัฒนาครูและบุคลากร ( = 4.14, = 0.761) และบทบาทที่มีค่าเฉลี่ยต่ำที่สุด คือ บทบาทด้านการให้ขวัญกำลังใจและสร้างแรงจูงใจ ( = 3.93, = 0.852)

2. ระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม ประกอบด้วย ทักษะความคิดสร้างสรรค์ ทักษะการแก้ปัญหา ทักษะการคิดเชิงวิพากษ์ และทักษะการสื่อสาร ซึ่งผู้วิจัยวิเคราะห์โดยใช้ค่าเฉลี่ย () และ  
ส่วนเบี่ยงเบนมาตรฐาน () จากประชากร 90 คน ผลการวิเคราะห์ข้อมูลโดยภาพรวมทุกทักษะอยู่ในระดับมาก ปรากฏผล  
ดังตารางที่ 2

**ตารางที่ 2** ค่าเฉลี่ย ค่าเบี่ยงเบนมาตรฐาน และระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม โดยภาพรวม

(*n* = 90)

|  |  |  |  |  |
| --- | --- | --- | --- | --- |
| **ทักษะการเรียนรู้ตลอดชีวิตของครู** |  |  | **ระดับ** | **ลำดับ** |
| ทักษะความคิดสร้างสรรค์ | 3.99 | 0.734 | มาก | 3 |
| ทักษะการแก้ปัญหา | 3.95 | 0.817 | มาก | 4 |
| ทักษะการคิดเชิงวิพากษ์ | 4.06 | 0.774 | มาก | 2 |
| ทักษะการสื่อสาร | 4.10 | 0.750 | มาก | 1 |
| **รวม** | **4.03** | **0.769** | **มาก** |  |

จากตารางที่ 2 พบว่า ระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงครามโดยภาพรวม อยู่ในระดับมาก ( = 4.03, = 0.769) เมื่อพิจารณาเป็นรายทักษะพบว่า อยู่ในระดับมากทุกทักษะ โดยทักษะที่มีค่าเฉลี่ยสูงที่สุด คือ ทักษะการสื่อสาร ( = 4.10, = 0.750) และทักษะที่มีค่าเฉลี่ยต่ำที่สุด คือ ทักษะการแก้ปัญหา   
( = 3.95, = 0.817)

3. ความสหสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม ผู้วิจัยใช้การวิเคราะห์สัมประสิทธิ์สหสัมพันธ์ของเพียร์สัน (Pearson's Product Moment Correlation Coefficient : *r*) ปรากฏผลดังตารางที่ 3

**ตารางที่ 3** ค่าสัมประสิทธิ์สหสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม

(*n* = 90)

\*\*\*ระดับนัยสำคัญทางสถิติที่ระดับ .001

| **บทบาทของผู้บริหารสถานศึกษาในการพัฒนาครู** | **ทักษะการเรียนรู้ตลอดชีวิตของครู** | | | | **รวม ()** | **ระดับ ความสัมพันธ์** |
| --- | --- | --- | --- | --- | --- | --- |
| **ทักษะความคิดสร้างสรรค์** | **ทักษะการแก้ปัญหา** | **ทักษะการคิด เชิงวิพากษ์** | **4. ทักษะ การสื่อสาร** |
| **1. บทบาทด้านการเป็นผู้นำทางวิชาการ** | .302\*\*\* | .504\*\*\* | .589\*\*\* | .456\*\*\* | .574\*\*\* | ปานกลาง |
| **2. บทบาทด้านการบริหารงานแบบมีส่วนร่วม** | .529\*\*\* | .429\*\*\* | .373\*\*\* | .486\*\*\* | .550\*\*\* | ปานกลาง |
| **3. บทบาทด้านการเป็นผู้อำนวยความสะดวก** | .293\*\*\* | .241\*\*\* | .419\*\*\* | .307\*\*\* | .389\*\*\* | ปานกลาง |
| **4. บทบาทด้านการส่งเสริมการพัฒนาครูและบุคลากร** | .588\*\*\* | .451\*\*\* | .641\*\*\* | .596\*\*\* | .696\*\*\* | ปานกลาง |
| **5. บทบาทด้านการให้ขวัญกำลังใจและสร้างแรงจูงใจ** | .401\*\*\* | .043\*\*\* | .477\*\*\* | .269\*\*\* | .363\*\*\* | ปานกลาง |
| **6. บทบาทด้านการประเมินผล** | .475\*\*\* | .203\*\*\* | .342\*\*\* | .324\*\*\* | .405\*\*\* | ปานกลาง |
| **รวม ()** | **.585\*\*\*** | **.414\*\*\*** | **.646\*\*\*** | **.549\*\*\*** | **.679\*\*\*** | **ปานกลาง** |

จากตารางที่ 3 พบว่าบทบาทของผู้บริหารในการพัฒนาครู () กับทักษะการเรียนรู้ตลอดชีวิตของครู () ในโรงเรียนสังกัดเทศบาลเมืองสมุทรสงครามโดยภาพรวมมีความสัมพันธ์กันในระดับ ปานกลาง อย่างมีนัยสำคัญทางสถิติที่ระดับ .001 (*r* = .679 , *p* = <.001 ) ซึ่งเป็นความสัมพันธ์ในทางบวกหรือมีความสัมพันธ์กันในลักษณะคล้อยตามกัน

เมื่อพิจารณาบทบาทของผู้บริหารในการพัฒนาครูรายด้าน พบว่า มีความสัมพันธ์กับทักษะการเรียนรู้ตลอดชีวิตของครู () ในโรงเรียนสังกัดเทศบาลเมืองสมุทรสงคราม ในระดับปานกลางทุกด้าน อย่างมีนัยสำคัญทางสถิติที่ระดับ .001 โดยเรียงลำดับค่าสัมประสิทธิ์สหสัมพันธ์ ได้ดังนี้ บทบาทด้านการส่งเสริมการพัฒนาครูและบุคลากร (*r* = .696, *p* = <.001) บทบาทด้านการเป็นผู้นำทางวิชาการ (*r* = .574, *p* = <.001) บทบาทด้านการบริหารงานแบบมีส่วนร่วม (*r* = .550,   
*p* = <.001) บทบาทด้านการประเมินผล (*r* = .405, *p* =< .001) บทบาทด้านการเป็นผู้อำนวยความสะดวก (*r* = .389,   
*p* = <.001) และบทบาทด้านการให้ขวัญกำลังใจและสร้างแรงจูงใจ (*r* = .363, *p* = <.001)

เมื่อพิจารณา ทักษะการเรียนรู้ตลอดชีวิตของครูรายด้าน พบว่า มีความสัมพันธ์กับบทบาทของผู้บริหารในการพัฒนาครู () ในระดับปานกลางทุกด้าน อย่างมีนัยสำคัญทางสถิติที่ระดับ .001 โดยเรียงลำดับค่าสัมประสิทธิ์สหสัมพันธ์ได้ดังนี้   
ทักษะการคิดเชิงวิพากษ์ (*r* = .646, *p* = <.001) ทักษะความคิดสร้างสรรค์ (*r* = .585, *p* = <.001) ทักษะการสื่อสาร (*r* = .549,   
*p* = <.001) และทักษะการแก้ปัญหา (*r* = .414 , *p* = <.001)

เมื่อพิจารณาบทบาทของผู้บริหารในการพัฒนาครูรายด้าน กับทักษะการเรียนรู้ตลอดชีวิตของครูรายด้าน พบว่า   
มีความสัมพันธ์กันทั้งหมด 24 คู่ โดยคู่ที่มีค่าสัมประสิทธิ์สหสัมพันธ์สูงที่สุด คือ บทบาทด้านการส่งเสริมการพัฒนาครูและบุคลากร มีความสัมพันธ์กับทักษะการคิดเชิงวิพากษ์ ในระดับปานกลาง อย่างมีนัยสำคัญทางสถิติที่ระดับ .001 (*r* = .641,  *p* <.001)

**สรุปผลและอภิปรายผล**

**สรุปผล**

จากการวิจัยครั้งนี้ ผลการวิจัยสรุปตามวัตถุประสงค์ของการวิจัยตามลำดับดังนี้

1. ระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงครามโดยภาพรวม อยู่ในระดับมาก เมื่อพิจารณาเป็นรายด้านพบว่า อยู่ในระดับมากทุกด้าน โดยเรียงลำดับตามค่าเฉลี่ยจากมากไปหาน้อย ได้ดังนี้ บทบาทด้านการส่งเสริมการพัฒนาครูและบุคลากร บทบาทด้านการประเมินผล บทบาทด้านการเป็นผู้นำทางวิชาการ บทบาทด้านการเป็นผู้อำนวยความสะดวก บทบาทด้านการบริหารงานแบบมีส่วนร่วม และบทบาทด้านการให้ขวัญกำลังใจและสร้างแรงจูงใจ ตามลำดับ

2. ระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงครามโดยภาพรวม อยู่ในระดับมาก เมื่อพิจารณาเป็นรายทักษะพบว่า อยู่ในระดับมากทุกด้าน โดยเรียงลำดับค่าเฉลี่ยจากมากไปหาน้อย ได้ดังนี้ ทักษะการสื่อสาร ทักษะการคิดเชิงวิพากษ์ ทักษะความคิดสร้างสรรค์ และทักษะการแก้ปัญหา ตามลำดับ

3. ความสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงครามโดยภาพรวมมีความสัมพันธ์กันในระดับปานกลาง อย่างมีนัยสำคัญทางสถิติที่ระดับ .001 (*r* = .679, *p* = <.001) ซึ่งเป็นความสัมพันธ์ในทางบวกหรือมีความสัมพันธ์กันในลักษณะคล้อยตามกัน เมื่อพิจารณาเป็นรายคู่พบว่า มีความสัมพันธ์กันทั้งหมด 24 คู่ โดยคู่ที่มีค่าสัมประสิทธิ์สหสัมพันธ์สูงที่สุด คือ บทบาทด้านการส่งเสริมการพัฒนาครูและบุคลากรกับทักษะการคิดเชิงวิพากษ์ (*r* = .641, *p* = <.001) อย่างมีนัยสำคัญทางสถิติที่ระดับ .001

**อภิปรายผล**

การวิจัยครั้งนี้เป็นการวิจัยเรื่อง ความสัมพันธ์ระหว่างบทบาทของผู้บริหารสถานศึกษาในการพัฒนาครูและทักษะ  
การเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม ผลการวิจัยสามารถอภิปรายผล ได้ดังนี้

1. จากผลการศึกษา ระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงคราม พบว่า โดยภาพรวมมีค่าเฉลี่ยอยู่ในระดับมาก เมื่อพิจารณาเป็นรายด้านพบว่า อยู่ในระดับมากทุกด้าน โดยเรียงลำดับตามค่าเฉลี่ยจากมากไปหาน้อย ได้ดังนี้ บทบาทด้านการส่งเสริมการพัฒนาครูและบุคลากร บทบาทด้านการประเมินผล บทบาทด้านการเป็นผู้นำทางวิชาการ บทบาทด้านการเป็นผู้อำนวยความสะดวก บทบาทด้านการบริหารงานแบบมีส่วนร่วม และบทบาทด้านการให้ขวัญกำลังใจและสร้างแรงจูงใจ ตามลำดับ

ทั้งนี้อาจเป็นเพราะผู้บริหารสถานศึกษาในโรงเรียนสังกัดเทศบาลเมืองสมุทรสงครามปฏิบัติตนเป็นที่น่าเชื่อถือ   
มีความเป็นผู้นำทางวิชาการสังเกตได้จากการเป็นแบบอย่างในการศึกษาหาความรู้อย่างรอบด้านเป็นประจำและสม่ำเสมอ   
มีการติดตาม ตรวจสอบ และประเมินข้อมูลข่าวสารที่เป็นประโยชน์ในการดำเนินงานและแก้ไขปัญหาของสถานศึกษา  
มีการถ่ายทอดข้อมูลที่เป็นประโยชน์ให้ครูและบุคลากรภายในและภายนอกสถานศึกษารับทราบอย่างสม่ำเสมอ ทั้งยังเป็นผู้มีวิสัยทัศน์กว้างไกล มีการวางแผนงานและแสวงหาหนทางที่จะปรับปรุงพัฒนาสถานศึกษาอย่างมีส่วนร่วม รวมทั้งแสวงหาโอกาสและสร้างความได้เปรียบในการแข่งขันให้กับสถานศึกษา โดยการกระตุ้นให้ครูฝึกฝนทักษะทางวิชาการเพิ่มเติมให้แก่ผู้เรียนทั้งในช่วงเวลาเปิดภาคเรียนหรือช่วงปิดภาคเรียน เพื่อให้ผู้เรียนมีความพร้อมในการแข่งขันทักษะวิชาการในระดับท้องถิ่นและระดับชาติ เพื่อนำชื่อเสียงและเกียรติยศมาสู่สถานศึกษา เห็นได้ว่ากลยุทธ์ในการบริหารงานของผู้บริหารสถานศึกษาของโรงเรียนในสังกัดเทศบาลเมืองสมุทรสงครามยังช่วยให้ครูเกิดการพัฒนาตนเองอยู่อย่างต่อเนื่อง เพื่อให้มีความพร้อมในการถ่ายทอดสู่ตัวผู้เรียนและพัฒนายกระดับสถานศึกษาควบคู่กันไป ทั้งนี้ผู้บริหารสถานศึกษาของโรงเรียนในสังกัดเทศบาลเมืองสมุทรสงครามยังสามารถแก้ไขปัญหาและความขัดแย้งของบุคลากรกลุ่มต่าง ๆ ที่เกิดขึ้นทั้งภายในและภายนอกสถานศึกษาได้เป็นอย่างดี โดยยึดวิธีการตามระเบียบวินัยของครูและบุคลากรทางการศึกษา อย่างมีความยุติธรรม เมื่อเกิดความขัดแย้งขึ้นภายในหรือภายนอกสถานศึกษาจะไม่เลือกเข้าข้างฝ่ายใดฝ่ายหนึ่ง ทั้งยังสร้างขวัญและกำลังใจให้ครูและบุคลากรอยู่เป็นประจำ โดยการมอบรางวัลยกย่องเชิดชูครูที่สอนดี ทำความดี เสียสละอุทิศเวลา เพื่อเป็นการเสริมแรงทางบวกให้ครูและบุคลากรมีขวัญและกำลังใจในการปฏิบัติหน้าที่อย่างมีความสุข กระนั้นยังเป็นผู้อำนวยความสะดวก ส่งเสริม และพัฒนาให้ครูและบุคลากรที่เกี่ยวข้องได้พัฒนาตนเองอย่างเต็มตามศักยภาพ เพื่อให้มีความรู้และก้าวทันต่อวิธีการและเทคนิคการสอนใหม่ ๆ โดยการส่งเสริมให้ครู  
เข้ารับการอบรมต่าง ๆ มีการติดตามและประเมินผลการปฏิบัติงานของโครงการตามแผนงานประจำปีอย่างต่อเนื่อง โดยจัดทำรายงานผลการตรวจสอบและติดตามการปฏิบัติงานต่างโครงการและกิจกรรมต่าง ๆ ด้วยตนเอง ทั้งยังแนะนำแนวทางเพิ่มเติมในการแก้ไข ปรับปรุงปัญหาและจุดบกพร่องของโครงการและกิจกรรมแก่ครู ทั้งนี้ยังสร้างประโยชน์ให้แก่สถานศึกษา โดยยึดหลักผู้บริหารเชิงปฏิบัติมากกว่าผู้บริหารแบบสั่งการ ทั้งยังมีความสามารถจัดสรรทรัพยากรได้อย่างเหมาะสม เห็นได้จาก  
การบริหารงบประมาณลงสู่โครงการและกิจกรรมต่าง ๆ ตามแผนปฏิบัติการประจำปีการศึกษา ได้อย่างเหมาะสมและเพียงพอ ทำให้ครูดำเนินโครงการและกิจกรรมต่าง ๆ ได้อย่างเกิดประสิทธิภาพและประสิทธิผล และมีทักษะในการเจรจาต่อรองที่ดี   
ซึ่งเป็นแบบอย่างที่ดีแก่ครูและบุคลากร ในการพัฒนาทักษะดังกล่าวของตนเอง เพราะเป็นทักษะที่สำคัญในยุคปัจจุบัน แต่กระนั้นจะเห็นได้ว่าระดับบทบาทของผู้บริหารสถานศึกษาในการพัฒนาครูในโรงเรียนสังกัดเทศบาลเมืองสมุทรสงครามว่า  
โดยภาพรวมมีค่าเฉลี่ยอยู่ในระดับมากแต่ไม่มากที่สุด อาจสืบเนื่องมาจากผู้บริหารสถานศึกษาของโรงเรียนในสังกัดเทศบาลเมืองสมุทรสงครามมีภาระงานค่อนข้างมากทั้งงานในสถานศึกษาและงานที่ต้องสนองนโยบายหน่อยงานต้นสังกัด ทั้งระดับองค์การบริหารส่วนท้องถิ่นและจากหน่วยงานส่วนกลาง จึงทำให้การทุ่มเทอย่างเต็มที่ในการพัฒนาครูและบุคลากรขาด  
ความต่อเนื่องในบางช่วง

จากที่กล่าวมาข้างต้นสอดคล้องกับกับแนวคิดของ Farren and Kaye (1996) ที่ได้กล่าวเกี่ยวกับบทบาทของผู้บริหาร  
ไว้ว่า ผู้นำสามารถช่วยให้บุคลากรพัฒนางานอาชีพได้ด้วยการแสดงบทบาท 5 ประการ ได้แก่ ผู้อำนวยความสะดวก ผู้ประเมิน ผู้คาดการณ์ ผู้ให้คำปรึกษา และผู้ส่งเสริมสนับสนุน และสอดคล้องกับงานวิจัยของปิยาภรณ์ พูลชัย (2565) ที่ได้ทำการวิจัยเรื่อง บทบาทของผู้บริหารสถานศึกษาในการส่งเสริมการจัดการเรียนการสอนที่เน้นผู้เรียนเป็นสำคัญตามความคิดเห็นของครูผู้สอน สังกัดสำนักงานเขตพื้นที่การศึกษาประถมศึกษาจันทบุรี ผลการวิจัยพบว่า บทบาทของผู้บริหารสถานศึกษาใน  
การส่งเสริมการจัดการเรียนการสอนที่เน้นผู้เรียนเป็นสำคัญตามความคิดเห็นของครูผู้สอน สังกัดสำนักงานเขตพื้นที่การศึกษาประถมศึกษาจันทบุรี โดยภาพรวมและรายด้านอยู่ในระดับมาก

2. จากผลการศึกษา ระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม พบว่า โดยภาพรวมมีค่าเฉลี่ยอยู่ในระดับมากทุกด้าน เมื่อพิจารณาเป็นรายข้อพบว่า อยู่ในระดับมากทุกด้าน โดยเรียงลำดับตามค่าเฉลี่ยจากมากไปหาน้อย ได้ดังนี้ ทักษะการสื่อสาร ทักษะการคิดเชิงวิพากษ์ ทักษะความคิดสร้างสรรค์ และ ทักษะ  
การแก้ปัญหา ตามลำดับ

ทักษะการเรียนรู้ตลอดชีวิตที่เกิดขึ้นมาจากสภาพการณ์ของสังคมโลกในปัจจุบันที่มีการเปลี่ยนแปลงอย่างรวดเร็วและผันผวนไม่แน่นอน คาดเดาได้ยาก ครูจึงเกิดการพัฒนาตนเองเพื่อให้เป็นบุคคลที่สามารถรับมือต่อการเปลี่ยนแปลงของสังคมโลกอย่างทันถ่วงที โดยเริ่มจากการปรับเปลี่ยนอุปนิสัยให้เป็นผู้ที่มีความอยากรู้อยากเห็นและสนใจที่จะเรียนรู้สิ่งใหม่ ๆ อยู่เสมอ มีความเชื่อมั่นในความสามารถและมีความรับผิดชอบในการเรียนรู้ของตนเองพร้อมที่จะยอมรับความผิดพลาดใน  
การเรียนรู้ของตนเองและผู้อื่น ทั้งนี้ต้องมีความคิดริเริ่มสร้างสรรค์และมีแรงบันดาลใจในการแสวงหาโอกาสในการเรียนรู้  
สิ่งใหม่อยู่เป็นประจำโดยไม่ละทิ้งภารกิจหน้าที่การงานของตนเอง มีความสามารถในการสื่อสารที่ดี ตลอดจนมีความอดทน  
อดกลั้นที่ต่อเรียนรู้ในการแก้ไขปัญหาต่าง ๆ อย่างชาญฉลาด และเปิดโอกาสให้ตนเองได้รับการพัฒนาให้ดียิ่งขึ้น และเห็นได้ว่าทักษะการเรียนรู้ตลอดชีวิตที่มีค่าเฉลี่ยมากที่สุก คือ ทักษะการสื่อสาร ครูในโรงเรียนสังกัดเทศบาลเมืองสมุทรสงครามโดย  
ส่วนใหญ่มีการพัฒนาทักษะการสื่อสารของตนอยู่สม่ำเสมอ เห็นได้จากการมีส่วนร่วมของครูในการนำเสนอผลงานใน  
การสัมมนาเชิงปฏิบัติของครูและบุคลากรทางการศึกษาที่เทศบาลเมืองสมุทรสงครามจัดขึ้น ทั้งนี้เป็นเพราะทักษะการสื่อสารเป็นทักษะที่สำคัญในการอยู่ร่วมกันในสังคมทั้งในชีวิตประจำวันและในการปฏิบัติงาน ซึ่งหาครูมีพัฒนาทักษะการสื่อสารของตนเองให้มีประสิทธิภาพแล้วนั้นก็จะสามารถสื่อสารและปฏิบัติงานร่วมกับบุคคลอื่นได้อย่างราบรื่นและเกิดประสิทธิผลแก่ตนเอง ผู้เรียน และสถานศึกษา

ทั้งนี้จากการอภิปรายผลทักษะการเรียนรู้ตลอดชีวิตที่กล่าวมาข้างต้นสอดคล้องกับแนวคิดของ Kiley and Cannon (2000) ที่กล่าวว่า บุคคลที่เป็นผู้เรียนรู้ตลอดชีวิตเป็นผู้ซึ่งมีความรู้ ความสามารถ และทักษะในการวางแผนการเรียนรู้   
การประเมินผลการเรียนรู้ด้วยตนเองอย่างสม่ำเสมอ และสามารถบูรณาการความรู้จากสาขาวิชาที่แตกต่างกันได้เหมาะสม โดยมีความกระตือรือร้นที่จะเรียนรู้อยู่เป็นประจำตลอดจนสามารถที่จะเรียนรู้ทั้งสภาพแวดล้อมที่เป็นทางการกับไม่เป็นทางการได้เป็นอย่างดี และมีความเข้าใจในการใช้ยุทธศาสตร์การเรียนรู้ในบริบทที่แตกต่างกันกับสถานการณ์ที่ไม่เหมือนกันได้ และสอดคล้องกับงานวิจัยของพงศ์รัตน์ ธรรมชาติและคณะ (2565) ที่ได้ทำการวิจัยเรื่อง สมรรถนะการเรียนรู้ตลอดชีวิตในภาวะพลิกผันสำหรับครูโรงเรียนมัธยมศึกษาในภาคใต้ ผลการวิจัย องค์ประกอบการเรียนรู้ตลอดชีวิต ประกอบด้วย 5 องค์ประกอบ ได้แก่ 1) การพัฒนาตนเพื่อการเปลี่ยนแปลง 2) ยืนหยัดท่ามกลางความพลิกผัน 3) กรอบความคิด 4) ใช้เทคโนโลยีเพื่อประโยชน์การพัฒนาวิชาชีพ และ 5) รู้เท่าทันเทคโนโลยีในภาวะพลิกผัน

3. จากผลการศึกษา ความสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม พบว่า โดยภาพรวมมีความสัมพันธ์กันในระดับปานกลาง   
อย่างมีนัยสำคัญทางสถิติที่ระดับ .001 (*r* = .679, *p* = .001 ) ซึ่งเป็นความสัมพันธ์ในทางบวกหรือมีความสัมพันธ์กันในลักษณะคล้อยตามกัน

เนื่องมาจากผู้บริหารสถานศึกษามีความรู้ความสามารถในการบริหารจัดการสถานศึกษา มีภาวะผู้นำเชิงวิชาการ เป็นแบบอย่างในการใช้ความคิดริเริ่มสร้างสรรค์ในหาวิธีในการปฏิบัติงานใหม่ ๆ มีวิสัยทัศน์ก้าวไกล มีการจัดทำแผนพัฒนาคุณภาพการศึกษาและสามารถบอกทิศทางการพัฒนาคุณภาพผู้เรียน บุคลากร และสถานศึกษาได้อย่างชัดเจน มีการกำหนดมาตรฐานการปฏิบัติงานของครูและบุคลากรทุกฝ่าย โดยเน้นใช้หลักการบริหารแบบมีส่วนร่วม โดยเปิดโอกาสให้ครูและบุคลากรมีส่วนร่วมในการวางแผนการปฏิบัติงาน มีทักษะการสื่อสารที่ดี พร้อมทั้งส่งเสริมพัฒนาให้ครูดึงความสามารถและศักยภาพของตนในด้านต่าง ๆ ออกมาใช้ในพัฒนาสถานศึกษา และการจัดการเรียนรู้แก่ผู้เรียน ทั้งยังส่งเสริมและพัฒนาครูให้ผลิตสื่อ  
การเรียนรู้โดยการใช้นวัตกรรมและเทคโนโลยีในการจัดการเรียนการสอนที่เหมาะสมกับผู้เรียน ส่งเสริมให้ครูมีความสุขและกำลังใจในการทำงาน มีการกระตุ้นแรงจูงใจใฝ่สัมฤทธิ์ในตัวครูให้เกิดขึ้น อันจะเป็นแรงผลักดันให้ครูสามารถดำเนินการทำ  
สิ่งต่าง ๆ ในการพัฒนาการจัดการเรียนรู้และแก้ไขปัญหาต่าง ๆ ได้อย่างมีประสิทธิภาพ

เห็นได้ว่าความสัมพันธ์ดังกล่าวสอดคล้องกับแนวคิดของ Dubrin (1998) ที่ได้กล่าวว่า คุณลักษณะของผู้บริหารสถานศึกษาควรมีการสนับสนุนและส่งเสริมให้ผู้ใต้บังคับบัญชาเกิดการพัฒนา ผู้บริหารต้องแสดงความเอาใจใส่ต่อ  
ความต้องการของผู้ใต้บังคับบัญชา สนับสนุนให้มีการแสดงออกหรือมีส่วนร่วมในการตัดสินใจการทำงานเป็นทีม รู้จักใช้กลยุทธ์ในการสื่อสารจูงใจบุคลากรให้ทำงานกับองค์กรด้วยความเต็มใจโดยกระตุ้นและให้คำชมเชยเพื่อเสริมสร้างขวัญและกำลังใจที่ดีในการทำงาน และสอดคล้องกับงานวิจัยของวสิษฐ์พล รอบจังหวัด (2563) ที่ได้ทำการวิจัยเรื่อง บทบาทของผู้บริหารกับ  
การปฏิบัติงานของครูในสถานศึกษาสังกัดสำนักงานเขตพื้นที่การศึกษามัธยมศึกษา เขต 8 พบว่า 1) บทบาทของผู้บริหารสถานศึกษา สังกัดสำนักงานเขตพื้นที่การศึกษามัธยมศึกษา เขต 8 โดยภาพรวมอยู่ในระดับมาก และรายด้านอยู่ในระดับมากทุกด้าน 2) การปฏิบัติงานของครูในสถานศึกษา สังกัดสำนักงานเขตพื้นที่การศึกษามัธยมศึกษา เขต 8 โดยภาพรวมอยู่ในระดับมาก เมื่อพิจารณาเป็นรายด้าน พบว่า อยู่ในระดับมากที่สุด 1 ด้าน และพบว่าอยู่ในระดับมาก 11 ด้าน 3) ความสัมพันธ์ระหว่างบทบาทของผู้บริหารกับการปฏิบัติงานของครูในสถานศึกษา สังกัดสำนักงานเขตพื้นที่การศึกษามัธยมศึกษา เขต 8 โดยภาพรวมมีความสัมพันธ์กันอยู่ในระดับมาก อย่างมีนัยสำคัญทางสถิติที่ระดับ .001

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. จากผลการวิจัยพบว่า ระดับบทบาทของผู้บริหารในการพัฒนาครูในโรงเรียนสังกัดเทศบาลเมืองสมุทรสงคราม โดยภาพรวมอยู่ในระดับมาก เมื่อพิจารณาเป็นรายด้านพบว่า อยู่ในระดับมากทุกด้าน โดยด้านที่มีค่าเฉลี่ยน้อยที่สุด คือ บทบาทด้านการให้ขวัญกำลังใจและสร้างแรงจูงใจ แสดงให้เห็นว่าผู้บริหารสถานศึกษายังไม่สามารถสร้างขวัญกำลังใจและสร้างแรงจูงใจให้แก่ครูได้ดีเท่าที่ควร ดังนั้นผู้บริหารสถานศึกษาควรแสดงบทบาทด้านการให้ขวัญกำลังใจและสร้างแรงจูงใจให้แก่ครูมากขึ้น อาทิ การให้รางวัลแก่ครู การให้ความเป็นกันเองระหว่างผู้บริหารสถานศึกษากับครู การให้ผลประเมินเลื่อนขั้นเงินเดือนอย่างเป็นธรรม หรือการเป็นผู้นำในการสร้างบรรยายกาศที่ดีในองค์กร เป็นต้น ทั้งนี้ควรมีการวิจัยและพัฒนารูปแบบการยกระดับความสามารถของผู้บริหารสถานศึกษาในการสร้างขวัญและกำลังใจให้แก่ครู

2. จากผลการวิจัยพบว่า ระดับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม   
โดยภาพรวมอยู่ในระดับมาก เมื่อพิจารณาเป็นรายข้อพบว่า อยู่ในระดับมากทุกทักษะ โดยด้านที่มีค่าเฉลี่ยน้อยที่สุด คือ ทักษะ  
การแก้ปัญหา ซึ่งเป็นทักษะที่จำเป็นและสำคัญในทุกยุคทุกสมัย สามารถใช้ได้ทุกสถานการณ์หรือทุกตัวบุคคล โดยเฉพาะครู  
ซึ่งต้องเผชิญกับปัญหาที่หลากหลายสถานการณ์อย่างคาดเดาไม่ได้ ผู้บริหารสถานศึกษาจึงควรส่งเสริมให้ครูทุกคนมีทักษะ  
การแก้ปัญหาที่ดี โดยส่งเสริมการคิดของครูในการระบุปัญหา นิยามปัญหา รวบรวมข้อมูลเพื่อวิเคราะห์หาแนวทางแก้ไขปัญหา ออกแบบวิธีการแก้ปัญหา เลือกทางเลือกในการแก้ปัญหา และดำเนินการแก้ปัญหาได้อย่างมีประสิทธิภาพ ทั้งนี้ควรมีการวิจัยและพัฒนารูปแบบการยกระดับทักษะการแก้ปัญหาแก่ครู

3. จากผลการวิจัยพบว่า ความสัมพันธ์ระหว่างบทบาทของผู้บริหารสถานศึกษาในการพัฒนาครูกับทักษะการเรียนรู้ตลอดชีวิตของครูในโรงเรียนสังกัดเทศบาลเมืองสมุทรสงคราม โดยภาพรวมมีความสัมพันธ์กันในระดับปานกลาง อย่างมีนัยสำคัญทางสถิติที่ระดับ .001 ซึ่งเป็นความสัมพันธ์ในทางบวกหรือมีความสัมพันธ์กันในลักษณะคล้อยตามกัน โดยบทบาทด้านการส่งเสริมการพัฒนาครูและบุคลากรมีความสัมพันธ์กับทักษะการคิดเชิงวิพากษ์โดยภาพรวมสูงที่สุด ดังนั้นผู้บริหารสถานศึกษาควรใช้ความสามารถในการบริหารโดยการส่งเสริมให้ครูใช้วิจารณญาณในการตัดสินใจ ใช้เหตุผลในการวิเคราะห์ประเด็น รวบรวมข้อมูลต่าง ๆ อย่างรอบด้าน รวมทั้งสำรวจองค์ประกอบอื่น ๆ ที่อาจมีอิทธิพลต่อข้อสรุป ซึ่งจะเป็นการตรวจสอบพิจารณา ตัดสินและประเมินความถูกต้องของงานได้อย่างแม่นยำ เพื่อเป็นประโยชน์ในการปฏิบัติงานในสถานศึกษาและพัฒนาคุณภาพผู้เรียนต่อไป

**ข้อเสนอแนะในการวิจัยครั้งต่อไป**

1. ควรมีการศึกษาเกี่ยวกับบทบาทของผู้บริหารสถานศึกษาในการพัฒนาครูและทักษะการเรียนรู้ตลอดชีวิตของครูในสังกัดอื่น ๆ เพื่อนำผลการวิจัยที่เป็นประโยชน์มาในการพัฒนาสถานศึกษาต่อไป

2. ข้อมูลในการสร้างข้อคำถามเป็นข้อมูลที่ได้จากการทบทวนวรรณกรรมเท่านั้น การวิจัยครั้งต่อไปควรนำข้อมูลจากกระบวนการกลุ่ม ทำวิจัยเชิงปฏิบัติการแบบมีส่วนร่วม เพื่อการนำข้อมูลที่ได้มาสร้างเป็นเครื่องมือวิจัยที่ตรงกับวัตถุประสงค์ และสมบูรณ์มากขึ้น

**เอกสารอ้างอิง**

กรรณิการ์ ทองใบ. (2562). *บทบาทผู้นำของผู้บริหารสถานศึกษากับการทำงานเป็นทีมของครู สังกัดสำนักงานเขตพื้นที่   
 การศึกษาประถมศึกษาราชบุรี เขต 1*. วิทยานิพนธ์ศึกษาศาสตรมหาบัณฑิต มหาวิทยาลัยศิลปากร.

กระทรวงศึกษาธิการ. (2562). *พระราชบัญญัติการศึกษาแห่งชาติ (ฉบับที่ 4) พ.ศ. 2562.*สืบค้น 30 มกราคม 2567   
 จาก https://www.moe.go.th/wp-content/uploads/2022/01/MOE-Authority.pdf

กระทรวงศึกษาธิการ. (2566). *นโยบายและจุดเน้นของกระทรวงศึกษาธิการ ประจำปีงบประมาณ พ.ศ. 2567.*สืบค้น 25 ธันวาคม   
 2566 จาก https://www.moe.go.th/360policy-and-focus-moe-fiscal-year-2024/

กาญจนา จินดานิลและคณะ. (2565). *การเปลี่ยนแปลงเทคโนโลยีในยุคดิจิทัลที่มีผลกระทบต่อการพัฒนาทรัพยากรมนุษย์.* วารสารวิจัยวิทยาการจัดการมหาวิทยาลัยราชภัฏสุรินทร์ คณะวิทยาการจัดการ.

ณัฐนันท์ อมรานันทศักดิ์. (2562). *ปรับบทบาทรัฐ เปลี่ยนภูมิทัศน์ ‘การเรียนรู้ตลอดชีวิต’.* สืบค้น 30 มกราคม 2567  
 จาก https://tdri.or.th/2019/05/live-long learning-policy/

เทศบาลเมืองสมุทรสงคราม. (2566). *แผนพัฒนาท้องถิ่น (พ.ศ.2566 - 2570) แก้ไขครั้งที่ 7/2566.* สมุทรสงคราม:   
 เทศบาลเมืองสมุทรสงคราม.

ปิยาภรณ์ พูลชัย (2565). *บทบาทของผู้บริหารสถานศึกษาในการส่งเสริมการจัดการเรียนการสอนที่เน้นผู้เรียนเป็นสำคัญตาม  
 ความคิดเห็นของครูผู้สอน สังกัดสำนักงานเขตพื้นที่การศึกษาประถมศึกษาจันทบุรี.*วิทยานิพนธ์ศึกษาศาสตร  
 มหาบัณฑิต มหาวิทยาลัยราชภัฏรำไพพรรณี.

พงศ์รัตน์ ธรรมชาติและคณะ. (2565). *สมรรถนะการเรียนรู้ตลอดชีวิตในภาวะพลิกผันสำหรับครูโรงเรียนมัธยมศึกษาใน  
 ภาคใต้.* วารสารมหาจุฬานาครทรรศน์ มหาวิทยาลัยมหาจุฬาลงกรณราชวิทยาลัย.

เพ็ญจันทร์ โรจน์รัตนาภรณ์. (2560). *บทบาทของผู้บริหารสถานศึกษาในการส่งเสริมการจัดการเรียนรู้ในสถานศึกษา   
 สังกัดสำนักงานเขตพื้นที่การศึกษาประถมศึกษาสมุทรสาคร.* วิทยานิพนธ์ศึกษาศาสตรมหาบัณฑิต มหาวิทยาลัย  
 สุโขทัยธรรมาธิราช.

วสิษฐ์พล รอบจังหวัด. (2563). *บทบาทของผู้บริหารกับการปฏิบัติงานของครูในสถานศึกษา สังกัดสำนักงานเขตพื้นที่   
 การศึกษามัธยมศึกษา เขต 8.* วิทยานิพนธ์ศึกษาศาสตรมหาบัณฑิต มหาวิทยาลัยศิลปากร.

สัณห์ชัย สิริปิยานนท์และอดุลย์ วังศรีคูณ. (2565). *การศึกษาการดำเนินการพัฒนาครูให้มีคุณลักษณะในศตวรรษที่ 21   
 ของผู้บริหารสถานศึกษา สังกัดสำนักงานเขตพื้นที่การศึกษามัธยมศึกษาพิจิตร.* วิทยานิพนธ์การศึกษามหาบัณฑิต  
 มหาวิทยาลัยราชภัฏพิบูลสงคราม.

สำนักงานคณะกรรมการการอาชีวะศึกษา. (2564). *แนวทางในการจัดการศึกษาที่แตกต่างจากมาตรฐานการอุดมศึกษา   
 (Higher Education Sandbox) (หัวข้อความจำเป็นในการปรับรูปแบบการจัดการศึกษา).* สืบค้น 25 ธันวาคม  
 2566, จาก https://www.nxpo.or.th/th/9456/

สำนักงานคณะกรรมการพัฒนาการเศรษฐกิจและสังคมแห่งชาติสำนักนายกรัฐมนตรี. (2565). *แผนพัฒนาเศรษฐกิจและ  
 สังคมแห่งชาติ ฉบับที่ 13 (พ.ศ. 2566-2570).* สืบค้น 30 มกราคม 2567 จากhttps://www.nesdc.go.th/  
 article\_attach/article\_file\_20230307173518.pdf.

Dubrin, J. (1998). *Leadership Research Finding: Practice and Skill.* Boston: Houghton Mifflin. Farren, C., & Kaye, L. B. (1996). *New skills for new leadership roles in the leader of foundation (3rd ed.).*   
 New York: The Drucker Foundation.

Kiley, M., and Cannon, R. (2000). *Leap into Lifelong Learning.* Retrieved January 30, 2024 from http://digital.library.adelaide.edu.au/dspace/handle/2440/71214.Nordstrom, N. M. (2011). *Top 10 benefits of lifelong learning.* Retrieved January 30, 2024 from   
 http://www. selfgrowth.com/articles Top 10 Benefits Of Lifelong Learning.